作者:劉辰翁
標題:摸魚兒
內容:待欲□、家山未得，方知名不如酒。丹砂便做金句漏，難遣鬢青似柳。試搔首。記移竹南塘，又是三年後。情懷非舊。嘆少日相如，壚邊老去，能賦上林否。種蘭處，贏得青青種韭。淵明中路相候。何須更待三三徑，也自長拖衫袖。青袍皺。便持當金貂，賒取鄰家有。小兒拍手。笑昨醉如泥，盟言止酒，何事醒來又。